Predlog SKLEP KOMISIJE IN SVETA o stališču, ki se sprejme v imenu Unije in Evropske skupnosti za atomsko energijo v Pridružitvenem svetu, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani v zvezi s sprejetjem poslovnikov Pridružitvenega sveta in Pridružitvenega odbora, ustanovitvijo dveh pododborov in prenosom nekaterih pooblastil Pridružitvenega sveta na Pridružitveni odbor v njegovi trgovinski sestavi /* COM/2014/0636 final - 2014/0296 (NLE) */





Predlog SKLEP KOMISIJE IN SVETA o stališču, ki se sprejme v imenu Unije in Evropske skupnosti za atomsko energijo v Pridružitvenem svetu, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani v zvezi s sprejetjem poslovnikov Pridružitvenega sveta in Pridružitvenega odbora, ustanovitvijo dveh pododborov in prenosom nekaterih pooblastil Pridružitvenega sveta na Pridružitveni odbor v njegovi trgovinski sestavi OBRAZLOŽITVENI MEMORANDUM 1. OZADJE PREDLOGA Priloženi predlog je pravni akt za odobritev stališča, ki ga zavzameta Unija in Evropska skupnost za atomsko energijo v Pridružitvenem svetu, ustanovljenem s Pridružitvenim sporazumom (v nadaljnjem besedilu: Sporazum) med Evropsko unijo in Evropsko skupnostjo za atomsko energijo in njunimi državami članicami ter Gruzijo v zvezi s sprejetjem poslovnikov Pridružitvenega sveta in Pridružitvenega odbora, ustanovitvijo dveh pododborov ter prenosom nekaterih pooblastil Pridružitvenega sveta na Pridružitveni odbor v njegovi trgovinski sestavi. Svet je 10. maja 2010 pooblastil Komisijo, da začne pogajanja za nov celovit in ambiciozen pridružitveni sporazum, vključno z delom, ki se nanaša na poglobljeno in celovito območje proste trgovine. Pogajanja o tem celovitem in ambicioznem pridružitvenem sporazumu med EU in Gruzijo so se začela julija 2010. Pogajanja o poglobljenem in celovitem območju proste trgovine so se začela februarja 2012. Evropska unija in Gruzija sta 29. novembra 2013 parafirali besedilo Sporazuma. Ta pridružitveni sporazum je najbolj napreden sporazum te vrste, ki ga je EU kdaj koli dosegla, zlasti v zvezi s trgovino in gospodarskim povezovanjem, ter presega zgolj odpiranje trga. Namen je pospešiti poglabljanje političnih in gospodarskih odnosov med Gruzijo in EU ter na izbranih področjih spodbuditi postopno gospodarsko povezovanje Gruzije z notranjim trgom EU, zlasti z vzpostavitvijo poglobljenega in celovitega območja proste trgovine. Svet je 16. junija 2014 sprejel sklep[1] o podpisu Pridružitvenega sporazuma med Evropsko unijo in Evropsko skupnostjo za atomsko energijo ter njunimi državami članicami na eni strani in Gruzijo na drugi strani, v imenu Evropske unije in začasni uporabi nekaterih njegovih določb, vključno s poglobljenim in celovitim območjem proste trgovine. Sporazum je bil nato podpisan v Bruslju v petek, 27. junija 2014, ob robu zasedanja Evropskega sveta. Gruzija je Sporazum ratificirala 18. julija 2014 ter tako kot Evropska unija zaključila potrebne postopke obveščanja v istem mesecu. V skladu s členom 431 Sporazuma se nekatere določbe Sporazuma (določene v členu 3 Sklepa Sveta o podpisu in začasni uporabi sporazuma z Gruzijo z dne 16. junija 2014) uporabljajo začasno od 1. septembra 2014 do ratifikacije s strani držav članic EU. Začasna uporaba je predvidena z namenom, da se skupni gospodarski interesi in skupne vrednote ohranijo v ravnovesju, ter ob upoštevanju skupne želje EU in Gruzije, da začneta izvajati in uveljavljati ustrezne dele Sporazuma, da bi še pred sklenitvijo Sporazuma spodbudili predhodni učinek reform na vprašanja, povezana s posameznimi sektorji. 2. REZULTATI POGAJANJ Naslov VIII Sporazuma z Gruzijo določa institucionalni okvir, ki je potreben za pravilno delovanje in izvajanje Sporazuma. Sporazum določa ustanovitev Pridružitvenega sveta (člen 407(1)) na ministrski ravni za nadzor in spremljanje uporabe in izvajanja Sporazuma. Za pripravo zasedanj in posvetovanj Pridružitvenega sveta, po potrebi izvajanje njegovih sklepov in na splošno zagotavljanje kontinuitete odnosov v okviru pridružitve ter pravilno delovanje Sporazuma se (v skladu s členom 407(1) Sporazuma) ustanovi tudi Pridružitveni odbor. Pridružitveni svet in Pridružitveni odbor se lahko odločita za ustanovitev kakršnega koli drugega pododbora ali organa, ki jima lahko pomaga pri izvrševanju njunih nalog, ter določita sestavo, naloge in način delovanja takšnih pododborov ali organov. Poleg tega je Pridružitveni svet pooblaščen za spremembo ali posodobitev prilog k Sporazumu (člen 406(3) Sporazuma). Katero koli od svojih pooblastil lahko prenese na Pridružitveni odbor, tudi pooblastilo za sprejemanje zavezujočih odločitev (člen 408(2) Sporazuma). Pridružitveni odbor se sestane v posebni sestavi, da obravnava vsa vprašanja, ki izhajajo iz naslova IV (Trgovina in z njo povezane zadeve) Sporazuma (člen 408(4) Sporazuma). Del sporazuma, ki se nanaša na poglobljeno in celovito območje proste trgovine, določa posebne pododbore za sanitarne in fitosanitarne ukrepe, carino, geografske označbe ter trgovino in trajnostni razvoj, ki Pridružitvenemu odboru v trgovinski sestavi pomagajo pri njegovih dolžnostih. Predvidena sta tudi foruma za civilno družbo in parlamentarno sodelovanje. Da se zagotovi nemoteno in pravočasno izvajanje dela sporazuma, ki se nanaša na poglobljeno in celovito območje proste trgovine, zlasti glede posodobitev ali sprememb številnih s trgovino povezanih prilog k Sporazumu, se predlaga, da Pridružitveni svet takšna pooblastila prenese na Pridružitveni odbor v trgovinski sestavi. S takim prenosom se bo vzpostavila potrebna povezava in ustvarili pogoji za pravočasno nadaljevanje tehničnih razprav v navedenem odboru glede izvajanja trgovinskih obveznosti, vključno s tistimi, ki se nanašajo na približevanje Gruzije pravnemu redu EU. Da se dopolni institucionalni okvir in omogočijo razprave na strokovni ravni o ključnih področjih, za katera se Sporazum začasno uporablja, se predlaga ustanovitev dveh pododborov, in sicer: (1) Pododbora za pravico, svobodo in varnost; (2) Pododbora za gospodarsko in sektorsko sodelovanje. Namen ustanovitve teh pododborov je, da se pozornost posveti področjem, na katerih se pričakujejo konkretni rezultati, namesto da bi se na zasedanjih leto za letom obravnavale iste teme. Pozneje se lahko ustanovijo dodatni pododbori, če se s tem strinjata obe pogodbenici. Pridružitveni sporazum predvideva obsežno sektorsko sodelovanje, pri čemer se osredotoča na podporo glavnim reformam, oživitev gospodarstva in rast, upravljanje in sektorsko sodelovanje na 28 področjih, kot so pravosodje, energetika, promet, statistika, varstvo okolja in njegovo spodbujanje, industrijsko sodelovanje ter sodelovanje med malimi in srednjimi podjetji, kmetijstvo in razvoj podeželja, socialna politika, sodelovanje civilne družbe, potrošniška politika, reforma javne uprave, izobraževanje, usposabljanje in mladinska politika ter sodelovanje na področju kulture. Na vseh teh področjih se okrepljeno sodelovanje začne na podlagi trenutnih okvirov, tako dvostranskih kot večstranskih, da bi dosegli bolj sistematičen dialog ter izmenjavo informacij in dobrih praks. Ključnega pomena za poglavja, ki se nanašajo na sektorsko sodelovanje, je celovit seznam postopnega usklajevanja s pravnim redom EU, kjer je to ustrezno, kakor je določen v prilogah k Sporazumu. Posebni časovni načrti za usklajevanje zakonodaje Gruzije z določenimi deli pravnega reda EU in njihovo izvajanje bodo pomenili osrednjo točko tekočega sodelovanja ter jedro programa domačih reform in modernizacije Gruzije. V okviru „rednega dialoga“, na katerega se pogosto sklicuje Sporazum, se lahko obravnava vsako od zgoraj navedenih področij. Drugi pododbor se torej glede na potrebe lahko sestaja v različnih sestavah. Ta predlog temelji na izkušnjah, pridobljenih s sporazumi o partnerstvu in sodelovanju z Gruzijo, in naj bi poenostavil delovanje strukture pododborov v skladu s pridružitvenim sporazumom. EU in Gruzija sta se zavezali hitremu in učinkovitemu izvajanju Sporazuma. Cilj tega predloga je torej zagotoviti, da bo institucionalni okvir Sporazuma začel delovati čim prej. Da bi to zagotovili, je ključnega pomena čim hitrejše sprejetje poslovnikov Pridružitvenega sveta, Pridružitvenega odbora ter pododborov, da bi lahko začeli čim prej delovati. Prvo zasedanje Pridružitvenega sveta z Gruzijo naj bi bilo sklicano 17. novembra 2014, kar sovpada z zasedanjem Sveta za zunanje zadeve v Bruslju. 3. PRAVNI ELEMENTI PREDLOGA Kar zadeva Unijo, je pravna podlaga za odobritev stališča, ki ga zavzame Unija v Pridružitvenem svetu, ustanovljenem s pridružitvenim sporazumom med EU in Gruzijo, Pogodba o delovanju Evropske unije, zlasti člena 217 in 218(9) Pogodbe. Kar zadeva EURATOM, je pravna podlaga za odobritev stališča v Pridružitvenem svetu, ustanovljenem s pridružitvenim sporazumom med EU in Gruzijo, Pogodba o ustanovitvi Evropske skupnosti za atomsko energijo, zlasti člen 101 Pogodbe. V skladu z navedenimi rezultati pogajanj Evropska komisija na podlagi členov 217 in 218(9) PDEU ter člena 101 Pogodbe Euratom Svetu predlaga sprejetje sklepa za odobritev stališča, ki ga zavzameta Unija in Evropska skupnost za atomsko energijo na prvem zasedanju Pridružitvenega sveta EU–Gruzija v zvezi s: – poslovnikoma Pridružitvenega sveta in Pridružitvenega odbora, ustanovitvijo dveh pododborov ter – prenosom nekaterih pooblastil Pridružitvenega sveta na Pridružitveni odbor v njegovi trgovinski sestavi. Predlog SKLEP SVETA IN KOMISIJE o stališču, ki se sprejme v imenu Unije in Evropske skupnosti za atomsko energijo v Pridružitvenem svetu, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani v zvezi s sprejetjem poslovnikov Pridružitvenega sveta in Pridružitvenega odbora, ustanovitvijo dveh pododborov in prenosom nekaterih pooblastil Pridružitvenega sveta na Pridružitveni odbor v njegovi trgovinski sestavi SVET EVROPSKE UNIJE – EVROPSKA KOMISIJA – ob upoštevanju Pogodbe o delovanju Evropske unije, zlasti člena 217 v povezavi s členom 218(9) Pogodbe, ob upoštevanju Pogodbe o ustanovitvi Evropske skupnosti za atomsko energijo, zlasti člena 101 Pogodbe, ob upoštevanju predloga Komisije, ob upoštevanju naslednjega: (1) Člen 431(3) in (4) Pridružitvenega sporazuma (v nadaljevanju besedila: Sporazum) med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani določa začasno uporabo delov Sporazuma. (2) Člen 4 Sklepa Sveta z dne 16. junija 2014 o podpisu in začasni uporabi Sporazuma določa, da se nekatere določbe Sporazuma začasno uporabljajo. (3) Člen 405(2) Sporazuma določa, da Pridružitveni svet sprejme svoj poslovnik. (4) Člen 405(3) Sporazuma določa, da Pridružitvenemu svetu izmenično predsedujeta predstavnik Unije in predstavnik Gruzije. (5) Člen 407(1) Sporazuma določa, da Pridružitvenemu svetu pri opravljanju njegovih nalog pomaga Pridružitveni odbor, člen 408(1) pa določa, da Pridružitveni svet v svojem poslovniku določi naloge in delovanje Pridružitvenega odbora. (6) Člen 409(1) Sporazuma določa, da se Pridružitveni svet za namene izvajanja Sporazuma lahko odloči za ustanovitev morebitnega drugega pododbora ali organa na posebnih področjih, ki mu lahko pomaga pri opravljanju njegovih nalog. (7) Pridružitveni svet je odgovoren za nadzor in spremljanje uporabe in izvajanja Sporazuma. Pridružitveni svet lahko na Pridružitveni odbor prenese katero koli pooblastilo, tudi pooblastilo za sprejemanje zavezujočih odločitev. Primerno je, da Pridružitveni svet prenese na Pridružitveni odbor v njegovi trgovinski sestavi, kakor je navedeno v členu 408(4) Sporazuma, pooblastilo za posodobitev ali spremembo prilog k Sporazumu, ki se nanašajo na poglavja 1, 3, 5, 6 (Priloga XV-C) in 8 naslova IV (Trgovina in z njo povezane zadeve), v skladu s členoma 406(3) in 408(2) Sporazuma, če ni posebnih določb v navedenih poglavjih o posodobitvi ali spremembi prilog k Sporazumu – STA SPREJELA NASLEDNJI SKLEP: Člen 1 1. V imenu Unije in Evropske skupnosti za atomsko energijo se v Pridružitvenem svetu, ustanovljenem s členom 404 Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani, sprejme stališče v zvezi s: – sprejetjem poslovnikov Pridružitvenega sveta in Pridružitvenega odbora, – ustanovitvijo dveh pododborov in sprejetjem njunih poslovnikov, ter – prenosom nekaterih pooblastil Pridružitvenega sveta na Pridružitveni odbor v njegovi trgovinski sestavi v skladu z določili osnutkov sklepov Pridružitvenega sveta, ki so priloženimi temu sklepu. 2. Predstavniki Unije in Evropske skupnosti za atomsko energijo v Pridružitvenem svetu se lahko sporazumejo o manjših tehničnih spremembah navedenih osnutkov sklepov brez nadaljnjega sklepa Sveta. Člen 2 Pridružitvenemu svetu v imenu Unije predseduje Visok predstavnik Unije za zunanje zadeve in varnostno politiko. Člen 3 Ta sklep začne veljati na dan sprejetja. V Bruslju, Za Svet Za Komisijo Predsednik Predsednik [1] UL L 261, 30. 8. 2014. PRILOGE k predlogu SKLEPA SVETA IN KOMISIJE o stališču, ki ga zavzameta Unija in Evropska skupnost za atomsko energijo v Pridružitvenem svetu, ustanovljenem s Pridružitvenim sporazumom med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani, v zvezi s sprejetjem poslovnikov Pridružitvenega sveta in Pridružitvenega odbora, ustanovitvijo dveh pododborov in prenosom nekaterih pooblastil Pridružitvenega sveta na Pridružitveni odbor v njegovi trgovinski sestavi PRILOGA 1 SKLEP št. 1/2014 PRIDRUŽITVENEGA SVETA EU-GRUZIJA z dne … 2014 o sprejetju lastnega poslovnika in poslovnika Pridružitvenega odbora PRIDRUŽITVENI SVET EU-GRUZIJA JE – ob upoštevanju Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (v nadaljnjem besedilu: Sporazum), zlasti člena 404 Sporazuma, ob upoštevanju naslednjega: (1) V skladu s členom 431 Sporazuma se deli Sporazuma uporabljajo začasno od 1. septembra 2014. (2) Člen 405(2) Sporazuma določa, da Pridružitveni svet sprejme svoj poslovnik. (3) Člen 407(1) Sporazuma določa, da Pridružitvenemu svetu pri opravljanju njegovih nalog pomaga Pridružitveni odbor, člen 408(1) pa določa, da Pridružitveni svet v svojem poslovniku določi naloge in delovanje Pridružitvenega odbora – SKLENIL: Edini člen Sprejmeta se poslovnik Pridružitvenega sveta in poslovnik Pridružitvenega odbora, kot sta določena v dodatku A oziroma dodatku B. V …, dne … || Za Evropsko unijo Za Gruzijo DODATEK A Poslovnik Pridružitvenega sveta EU-Gruzija – pridružitveni sporazum / poglobljeno in celovito območje proste trgovine Člen 1 Splošne določbe 1. Pridružitveni svet, ustanovljen v skladu s členom 404(1) Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (v nadaljnjem besedilu: Sporazum), opravlja svoje naloge, kot je določeno v členih 404406 Sporazuma. 2. V skladu s členom 404(2) in členom 405(1) Sporazuma Pridružitveni svet sestavljajo člani Sveta Evropske unije in člani Evropske komisije na eni strani ter člani vlade Gruzije na drugi. Pri sestavi Pridružitvenega sveta se upoštevajo posebna vprašanja, ki bodo obravnavana na posameznem zasedanju. Kadar je potrebno in kadar obe pogodbenici s tem soglašata, se Pridružitveni svet sestane na ravni voditeljev držav ali vlad. 3. Člen 406(1) Sporazuma določa, da je Pridružitveni svet za namen doseganja ciljev Sporazuma pooblaščen za sprejemanje odločitev, ki so zavezujoče za pogodbenici. Pridružitveni svet sprejme ustrezne ukrepe za izvajanje teh odločitev, po potrebi tudi tako, da posebne organe, ustanovljene s tem sporazumom, pooblasti, da delujejo v njegovem imenu. Pridružitveni svet lahko daje tudi priporočila. Sklepe in priporočila sprejme v soglasju s pogodbenicama po zaključku posameznih notranjih postopkov za njihovo sprejetje. Pridružitveni svet lahko svoja pooblastila prenese na Pridružitveni odbor. 4. Pogodbenici v tem poslovniku sta pogodbenici, navedeni v členu 428 Sporazuma. Člen 2 Predsedstvo Pogodbenici predsedujeta Pridružitvenemu svetu izmenično za obdobje 12 mesecev. Prvo obdobje se začne na dan prvega zasedanja Pridružitvenega sveta in se konča 31. decembra istega leta. Člen 3 Zasedanja 1. Pridružitveni svet se sestane najmanj enkrat na leto in v medsebojnem dogovoru pogodbenic, kadar to zahtevajo okoliščine. 2. Vsako zasedanje Pridružitvenega sveta poteka na dan, o katerem se dogovorita pogodbenici. 3. Zasedanja Pridružitvenega sveta skupaj skličeta sekretarja Pridružitvenega sveta po dogovoru s predsednikom Pridružitvenega sveta najkasneje 30 dni pred datumom zasedanja. Člen 4 Zastopanje 1. Če se člani Pridružitvenega sveta zasedanj ne morejo udeležiti, so lahko zastopani. Član, ki želi biti zastopan, mora predsedniku pred zasedanjem, na katerem naj bi bil zastopan, pisno sporočiti ime svojega zastopnika. 2. Zastopnik člana Pridružitvenega sveta ima vse pravice tega člana. Člen 5 Delegacije 1. Člane Pridružitvenega sveta lahko spremljajo uradniki. Pred vsakim zasedanjem je treba predsednika prek sekretariata obvestiti o predvideni sestavi delegacije vsake pogodbenice. 2. Pridružitveni svet lahko ob soglasju pogodbenic povabi predstavnike drugih organov pogodbenic ali neodvisne strokovnjake za posamezno področje, da se udeležijo njegovih zasedanj kot opazovalci ali da zagotovijo informacije o posebnih zadevah. Pogodbenici se sporazumeta o pravilih in pogojih, pod katerimi se opazovalci lahko udeležijo zasedanj. Člen 6 Sekretariat Uradnik generalnega sekretariata Sveta Evropske unije in uradnik, ki ga imenuje Gruzija, delujeta skupaj kot sekretarja Pridružitvenega sveta. Člen 7 Korespondenca 1. Korespondenca, naslovljena na Pridružitveni svet, se naslovi na sekretarja Unije ali Gruzije, ki nato o njej obvesti drugega sekretarja. 2. Sekretariat zagotovi, da se korespondenca posreduje predsedniku in po potrebi Pridružitvenemu svetu. 3. Sekretariat posreduje korespondenco, kakor je primerno, generalnemu sekretariatu Evropske komisije, Evropski službi za zunanje delovanje, stalnim predstavništvom držav članic pri Evropski uniji in generalnemu sekretariatu Sveta Evropske unije ter misiji Gruzije pri Evropski uniji, pri čemer izvod pošlje tudi ministrstvu, pristojnemu za zunanje zadeve oziroma za trgovino in z njo povezane zadeve v Gruziji. 4. Sporočila predsednika Pridružitvenega sveta naslovnikom pošlje sekretariat v imenu predsednika Pridružitvenega sveta. Ta sporočila se, kadar je to primerno, razpošljejo članom Pridružitvenega sveta, kakor določa tretji odstavek. Člen 8 Zaupnost Če Pogodbenici ne skleneta drugače, zasedanja Pridružitvenega sveta niso javna. Kadar pogodbenica Pridružitvenemu svetu predloži informacije, ki so označene kot zaupne, druga pogodbenica navedene informacije obravnava kot take. Člen 9 Dnevni red zasedanj 1. Predsednik pripravi začasni dnevni red za vsako zasedanje. Sekretarja Pridružitvenega sveta ga pošljeta naslovnikom iz člena 7 poslovnika najpozneje 15 koledarskih dni pred začetkom zasedanja. Začasni dnevni red vključuje točke, glede katerih je predsednik prejel zahtevo za vključitev na dnevni red najpozneje 21 koledarskih dni pred začetkom zasedanja. Takšne točke se uvrstijo na začasni dnevni red, če je bila ustrezna dokumentacija poslana sekretarjema pred dnem razpošiljanja dnevnega reda. 2. Pridružitveni svet sprejme dnevni red na začetku vsakega zasedanja. Za uvrstitev točke, ki ni na začasnem dnevnem redu, na dnevni red je potrebno soglasje pogodbenic. 3. Predsednik lahko po posvetovanju s pogodbenicama skrajša roka, določena v odstavku 1, da se upoštevajo potrebe posameznega primera. Člen 10 Zapisnik 1. Sekretarja skupaj pripravita osnutek zapisnika vsakega zasedanja. 2. Zapisnik za vsako točko dnevnega reda praviloma navaja: (a) dokumentacijo, predloženo Pridružitvenemu svetu; (b) izjave, za katere so člani Pridružitvenega sveta želeli, da se zapišejo v zapisnik; ter (c) vprašanja, o katerih sta se dogovorili pogodbenici, kot so sprejeti sklepi, dogovorjene izjave in morebitne ugotovitve. 3. Osnutek zapisnika se Pridružitvenemu svetu predloži v potrditev v 20 koledarskih dneh po zasedanju Pridružitvenega sveta. Odobri se v 45 dneh po zasedanju Pridružitvenega sveta. Po potrditvi zapisnik podpišejo predsednik in sekretarja. Vsem naslovnikom iz člena 7 se pošlje overjeni izvod zapisnika. Člen 11 Sklepi in priporočila 1. V posebnih primerih, kadar Sporazum določa prenos pooblastil za sprejemanje sklepov ali če je ta pooblastila na Pridružitveni odbor prenesel Pridružitveni svet, sklep sprejme Pridružitveni odbor. Poleg tega sprejme tudi priporočila. Sklepi in priporočila se sprejemajo s soglasjem med pogodbenicama. Vsak sklep ali priporočilo podpišeta predstavnika obeh pogodbenic. Brez poseganja v odstavek 2 predstavnika podpišeta te dokumente med zasedanjem, na katerem se sprejme zadevni sklep ali priporočilo. 2. Pridružitveni svet lahko sprejema sklepe ali daje priporočila po pisnem postopku, če se pogodbenici tako dogovorita. V ta namen predsednik Pridružitvenega sveta v skladu s členom 7 poslovnika besedilo predloga v pisni obliki razpošlje članom, ti pa morajo v roku, ki ni krajši od 21 dni, sporočiti morebitne pridržke ali predlagati spremembe. Predsednik lahko po posvetovanju s pogodbenicama skrajša navedeni rok, da se upoštevajo potrebe posameznega primera. 3. Ko se o besedilu doseže dogovor, predstavniki Unije in Gruzije neodvisno in zaporedoma podpišejo sklep oziroma priporočilo. Akti Pridružitvenega sveta se naslovijo kot „Sklep“ oziroma „Priporočilo“ v smislu člena 406(1) Sporazuma. Sekretariat Pridružitvenega sveta vsak sklep ali priporočilo označi z zaporedno številko, datumom sprejetja in opisom njegovega predmeta. V vsakem sklepu je določen datum njegovega začetka veljavnosti. 4. Sklepe in priporočila Pridružitvenega sveta overita sekretarja. 5. Sklepi in priporočila se pošljejo vsem naslovnikom iz člena 7 tega poslovnika. 6. Vsaka pogodbenica se lahko odloči za objavo sklepov in priporočil Pridružitvenega sveta v svojem uradnem glasilu. Člen 12 Jeziki 1. Uradni jeziki Pridružitvenega sveta so uradni jeziki obeh pogodbenic. 2. Če ni določeno drugače, se Pridružitveni svet pri svojih posvetovanjih običajno opira na dokumentacijo, ki je napisana v teh jezikih. Člen 13 Stroški 1. Vsaka pogodbenica krije vse svoje stroške v zvezi z osebjem, potovanjem in bivanjem ter poštnimi in telekomunikacijskimi storitvami, nastale zaradi udeležbe na zasedanjih Pridružitvenega sveta. 2. Stroške, ki so povezani s tolmačenjem na zasedanjih, prevajanjem ter razmnoževanjem dokumentov, krije Evropska unija, razen stroškov, povezanih s tolmačenjem oziroma prevajanjem iz enega od uradnih jezikov Evropske unije v gruzijščino, ki jih krije Gruzija. 3. Druge stroške, povezane s praktično organizacijo zasedanj, krije pogodbenica, ki zasedanje organizira. Člen 14 Pridružitveni odbor 1. V skladu s členom 407(1) Sporazuma Pridružitvenemu svetu pri opravljanju njegovih nalog pomaga Pridružitveni odbor. Odbor sestavljajo predstavniki Unije na eni strani in predstavniki Gruzije na drugi strani, in sicer na ravni, ki jo določa Sporazum. 2. Pridružitveni odbor pripravi zasedanja in posvetovanja Pridružitvenega sveta, po potrebi izvaja sklepe Pridružitvenega sveta in na splošno zagotavlja kontinuiteto odnosov v okviru pridružitve ter pravilno delovanje Sporazuma. Prouči vsa vprašanja, ki mu jih predloži Pridružitveni svet, ter vsa druga vprašanja, ki se morebiti pojavijo pri izvajanju Sporazuma. Predloge ali osnutke sklepov/priporočil predloži Pridružitvenemu svetu v odobritev. V skladu s členom 408(2) Sporazuma lahko Pridružitveni svet pooblasti Pridružitveni odbor za sprejemanje sklepov. 3. Pridružitveni odbor sprejme sklepe in oblikuje priporočila, za katere je pooblaščen s Sporazumom. 4. Kadar Sporazum predvideva obveznost ali možnost posvetovanja ali kadar se pogodbenici sporazumno odločita, da se bosta posvetovali, lahko tako posvetovanje poteka v Pridružitvenem odboru, če Sporazum ne določa drugače. Posvetovanje se lahko nadaljuje v Pridružitvenem svetu, če pogodbenici s tem soglašata. Člen 15 Spremembe poslovnika Ta poslovnik se lahko spremeni v skladu s členom 11. DODATEK B Poslovnik Pridružitvenega odbora in pododborov EU-Gruzija – pridružitveni sporazum / poglobljeno in celovito območje proste trgovine Člen 1 Splošne določbe 1. Pridružitveni odbor, ustanovljen v skladu s členom 407(1) Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (v nadaljnjem besedilu: Sporazum), pomaga Pridružitvenemu svetu pri opravljanju njegovih nalog in dolžnosti ter izvaja naloge, določene v tem sporazumu, in tiste, ki mu jih naloži Pridružitveni svet. V skladu s členom 408(1) Pridružitveni svet v svojem poslovniku določi naloge in delovanje Pridružitvenega odbora. 2. Pridružitveni odbor pripravi zasedanja in posvetovanja Pridružitvenega sveta, po potrebi izvaja sklepe Pridružitvenega sveta in na splošno zagotavlja kontinuiteto odnosov v okviru pridružitve ter pravilno delovanje Pridružitvenega sporazuma. Prouči vsa vprašanja, ki mu jih predloži Pridružitveni svet, ter vsa druga vprašanja, ki se morebiti pojavijo pri tekočem izvajanju Pridružitvenega sporazuma. Vse predloge ali osnutke sklepov in priporočil predloži v sprejetje Pridružitvenemu svetu. 3. Kot je določeno v členu 407(2) Sporazuma, Pridružitveni odbor sestavljajo predstavniki Unije in Gruzije načeloma na ravni višjih državnih uradnikov, ki so pristojni za posamezna vprašanja, ki se obravnavajo na zasedanjih. 4. V skladu s členom 408(4) Sporazuma je Pridružitveni odbor v svoji trgovinski sestavi, kadar opravlja naloge, ki so mu dodeljene v naslovu IV Sporazuma, sestavljen iz visokih uradnikov Evropske komisije in Gruzije, ki so pristojni za trgovino in z njo povezane zadeve. Predstavnik Evropske komisije ali Gruzije, ki je pristojen za trgovino in z njo povezane zadeve, deluje kot predsednik v skladu s členom 2. Zasedanj se udeležuje tudi predstavnik Evropske službe za zunanje delovanje. 5. V skladu s členom 408(3) Sporazuma je Pridružitveni odbor pooblaščen za sprejemanje odločitev v zadevah, ki jih določa Sporazum, in na področjih, za katera je Pridružitveni svet nanj prenesel pooblastila. Sprejeti sklepi so zavezujoči za pogodbenici, ki sprejmeta ustrezne ukrepe za njihovo izvajanje. Pridružitveni odbor sklepe sprejme s soglasjem med pogodbenicama po zaključku njunih notranjih postopkov za njihovo sprejetje. 6. Pogodbenici v tem poslovniku sta pogodbenici, navedeni v členu 428 Sporazuma. Člen 2 Predsedstvo Pogodbenici predsedujeta Pridružitvenemu odboru izmenično za obdobje 12 mesecev. Prvo obdobje se začne na datum prvega zasedanja Pridružitvenega odbora in se konča 31. decembra istega leta. Člen 3 Zasedanja 1. Če se pogodbenici ne dogovorita drugače, se Pridružitveni odbor sestaja redno, najmanj enkrat letno. Izredna zasedanja Pridružitvenega odbora se lahko skličejo na zahtevo ene pogodbenice ob soglasju druge pogodbenice. 2. Zasedanje Pridružitvenega odbora skliče predsednik ob času in na kraju, o katerih se dogovorita pogodbenici. Sekretariat Pridružitvenega odbora razpošlje obvestilo o zasedanju najpozneje 28 koledarskih dni pred začetkom zasedanja, če se pogodbenici ne dogovorita drugače. 3. Pridružitveni odbor v trgovinski sestavi se sestane vsaj enkrat letno in kadar to zahtevajo okoliščine. Vsako zasedanje skliče predsednik Pridružitvenega odbora v njegovi trgovinski sestavi na dan, kraju in na način, o katerih se dogovorita pogodbenici. Sekretariat Pridružitvenega odbora v trgovinski sestavi razpošlje obvestilo o zasedanju najpozneje 15 koledarskih dni pred začetkom zasedanja, če se pogodbenici ne dogovorita drugače. 4. Kadar je mogoče, se redno zasedanje Pridružitvenega odbora skliče pravočasno pred rednim zasedanjem Pridružitvenega sveta. 5. Izjemoma in če se pogodbenici o tem dogovorita, lahko zasedanje Pridružitvenega odbora poteka prek tehnoloških sredstev, kot je npr. videokonferenca. Člen 4 Delegacije Pred vsakim zasedanjem sekretariat pogodbenici obvesti o predvideni sestavi delegacij, ki se bosta v imenu pogodbenic udeležili zasedanja. Člen 5 Sekretariat 1. Uradnik Unije in uradnik Gruzije delujeta skupaj kot sekretarja Pridružitvenega odbora in naloge sekretariata opravljata skupaj, če ta poslovnik ne določa drugače, ter v duhu medsebojnega zaupanja in sodelovanja. 2. Uradnik Evropske komisije in uradnik Gruzije, pristojna za trgovino in z njo povezane zadeve, skupaj delujeta kot sekretarja Pridružitvenega odbora v njegovi trgovinski sestavi. Člen 6 Korespondenca 1. Korespondenca, naslovljena na Pridružitveni odbor, se naslovi na sekretarja ene od pogodbenic, ki nato o njej obvesti drugega sekretarja. 2. Sekretariat zagotovi, da se korespondenca, naslovljena na Pridružitveni odbor, posreduje predsedniku odbora in po potrebi razpošlje kot dokumentacija iz člena 7 tega poslovnika. 3. Korespondenco predsednika Pridružitvenega odbora pogodbenicama pošlje sekretariat v imenu predsednika Pridružitvenega odbora. Korespondenca se razpošlje, kadar je to primerno, kakor določa člen 7 tega poslovnika. Člen 7 Dokumentacija 1. Dokumentacija se razpošilja prek sekretarjev. 2. Pogodbenica svojo dokumentacijo pošlje svojemu sekretarju. Sekretar prejeto dokumentacijo posreduje sekretarju druge pogodbenice. 3. Sekretar Unije dokumentacijo razpošlje pristojnim predstavnikom Unije in v takšni korespondenci med naslovnike sistematično doda sekretarja Gruzije. 4. Sekretar Gruzije dokumentacijo razpošlje pristojnim predstavnikom Gruzije in v takšni korespondenci med naslovnike sistematično doda sekretarja Unije. Člen 8 Zaupnost Če Pogodbenici ne skleneta drugače, zasedanja Pridružitvenega odbora niso javna. Kadar pogodbenica Pridružitvenemu odboru predloži informacije, ki so označene kot zaupne, druga pogodbenica navedene informacije obravnava kot take. Člen 9 Dnevni red zasedanj 1. Sekretariat Pridružitvenega odbora na podlagi predlogov pogodbenic za vsako zasedanje pripravi začasni dnevni red in operativne sklepe, ki jih določa člen 10. Začasni dnevni red vključuje točke, glede katerih sekretariat Pridružitvenega odbora najpozneje 21 koledarskih dni pred začetkom zasedanja od pogodbenice prejme zahtevek za vključitev na dnevni red, skupaj z ustreznimi dokumenti. 2. Začasni dnevni red se skupaj z ustreznimi dokumenti razpošlje v skladu s členom 7 najpozneje 15 koledarskih dni pred začetkom zasedanja. 3. Pridružitveni odbor sprejme dnevni red na začetku vsakega zasedanja. Če se pogodbenici strinjata, se na dnevni red lahko uvrstijo tudi točke, ki niso bile uvrščene na začasni dnevni red. 4. Predsednik zasedanja Pridružitvenega odbora lahko ob soglasju druge pogodbenice na ad-hoc osnovi povabi predstavnike drugih organov pogodbenic ali neodvisne strokovnjake za posamezno področje, da se udeležijo njegovih zasedanj in predložijo informacije o posebnih zadevah. Pogodbenici zagotovita, da takšni opazovalci ali strokovnjaki spoštujejo vse zahteve glede zaupnosti. 5. Predsednik zasedanja Pridružitvenega odbora lahko po posvetovanju s pogodbenicama skrajša roka iz odstavkov 1 in 2, da se upoštevajo potrebe posameznega primera. Člen 10 Zapisnik in operativni sklepi 1. Sekretarja skupaj pripravita osnutek zapisnika vsakega zasedanja. 2. Zapisnik za vsako točko dnevnega reda praviloma navaja: (a) seznam udeležencev zasedanja, seznam spremljajočih uradnikov ter seznam vseh opazovalcev ali strokovnjakov, ki so se udeležili zasedanja; (b) dokumentacijo, predloženo Pridružitvenemu odboru; (c) izjave, za katere je Pridružitveni odbor želel, da se zapišejo v zapisnik; ter (d) operativne sklepe z zasedanja v skladu z odstavkom 4. 3. Osnutek zapisnika se predloži Pridružitvenemu odboru v odobritev. Odobri se v 28 koledarskih dneh po zasedanju Pridružitvenega odbora. Po potrditvi zapisnik podpišejo predsednik in sekretarja. Vsem naslovnikom iz člena 7 se pošlje overjeni izvod zapisnika. 4. Osnutek operativnih sklepov vsakega zasedanja pripravi sekretar Pridružitvenega odbora predsedujoče pogodbenice in ga razpošlje pogodbenicama skupaj z dnevnim redom praviloma najpozneje 15 koledarskih dni pred začetkom zasedanja. Ta osnutek se med zasedanjem spremeni, tako da Pridružitveni odbor, če se pogodbenici ne dogovorita drugače, na koncu zasedanja sprejme operativne sklepe, ki odražajo nadaljnje ukrepe, o katerih se sporazumeta pogodbenici. Operativni sklepi se po sprejetju dodajo zapisniku, njihovo izvajanje pa se pregleda med katerim koli naslednjim zasedanjem Pridružitvenega odbora. Pridružitveni odbor v ta namen sprejme predlogo, ki omogoča spremljanje spoštovanja rokov za izvedbo vsakega ukrepa. Člen 11 Sklepi in priporočila 1. V posebnih primerih, kadar Sporazum določa prenos pooblastil za sprejemanje sklepov ali če je Pridružitveni svet ta pooblastila prenesel na Pridružitveni odbor, Pridružitveni odbor sprejme sklepe in oblikuje priporočila v dogovoru s pogodbenicama. Vsak sklep ali priporočilo podpišeta predstavnika obeh pogodbenic. Brez poseganja v odstavek 2 predstavnika podpišeta te dokumente med zasedanjem, na katerem se sprejme zadevni sklep ali priporočilo. 2. Pridružitveni svet lahko sprejema sklepe ali daje priporočila po pisnem postopku, če se pogodbenici o tem dogovorita. Pisni postopek je uradna izmenjava not med obema sekretarjema, ki delujeta po dogovoru s pogodbenicama. Na besedilo predloga, ki se v ta namen razpošlje v skladu s členom 7, se morebitni pridržki ali spremembe sporočijo v roku, ki ni krajši od 21 koledarskih dni. Predsednik Pridružitvenega odbora lahko po posvetovanju s pogodbenicama skrajša roka iz tega odstavka, da se upoštevajo potrebe posameznega primera. Ko se o besedilu doseže dogovor, predstavniki vsake pogodbenice neodvisno in zaporedoma podpišejo sklep oziroma priporočilo. 3. Akti Pridružitvenega odbora se naslovijo kot „Sklep“ oziroma „Priporočilo“. V vsakem sklepu je določen datum njegovega začetka veljavnosti. 4. Sklepe in priporočila Pridružitvenega odbora overita sekretarja. 5. Sklepi in priporočila se pošljejo obema pogodbenicama. 6. Vsaka pogodbenica se lahko odloči za objavo sklepov in priporočil Pridružitvenega odbora v svojem uradnem glasilu. Člen 12 Poročila Pridružitveni odbor o svojih dejavnostih in dejavnostih pododborov, delovnih skupin ter drugih organov poroča Pridružitvenemu svetu na vsakem rednem zasedanju Pridružitvenega sveta. Člen 13 Jeziki 1. Uradna jezika Pridružitvenega odbora sta angleščina in gruzijščina. 2. Če ni določeno drugače, se Pridružitveni odbor pri svojih posvetovanjih opira na dokumentacijo, ki je napisana v obeh jezikih. Člen 14 Stroški 1. Vsaka pogodbenica krije vse svoje stroške v zvezi z osebjem, potovanjem in bivanjem ter poštnimi in telekomunikacijskimi storitvami, nastale zaradi udeležbe na zasedanjih Pridružitvenega odbora. 2. Stroške, povezane z organizacijo zasedanj in razmnoževanjem dokumentov, krije pogodbenica gostiteljica zasedanja. 3. Stroške v zvezi s tolmačenjem na zasedanjih in prevajanjem dokumentov v angleščino in gruzijščino ali iz teh dveh jezikov v skladu s členom 13(1) tega poslovnika krije pogodbenica, ki je gostiteljica zasedanja. Stroške tolmačenja in prevajanja v druge jezike ali iz njih krije neposredno pogodbenica prosilka. Člen 15 Spremembe poslovnika Ta poslovnik se lahko spremeni s sklepom Pridružitvenega sveta v skladu s členom 408(1). Člen 16 Pododbori in posebne delovne skupine 1. Pridružitveni odbor lahko v skladu s členom 409(2) Sporazuma ustanovi pododbore ali druge posebne odbore ali organe za posebna področja, ki so potrebni za izvajanje Sporazuma in niso določeni v Sporazumu, da mu pomagajo pri izvajanju njegovih nalog. Pridružitveni odbor lahko razpusti tak pododbor, posebni odbor ali organ. Če ni določeno drugače, ti pododbori delujejo pod nadzorom Pridružitvenega odbora, kateremu poročajo po vsakem zasedanju. 2. Če s Sporazumom ni določeno drugače ali če v okviru Pridružitvenega sveta ni bil sprejet drugačen dogovor, se ta poslovnik smiselno uporablja tudi za pododbore in druge posebne odbore ali organe iz odstavka 1. 3. Zasedanja pododborov, ustanovljenih v skladu s Sporazumom, se lahko prožno organizirajo glede na potrebe bodisi v Bruslju bodisi v partnerski državi ali na primer prek videokonference. Pododbori naj bi služili kot platforma za spremljanje napredka pri približevanju na posebnih področjih, za obravnavo nekaterih vprašanj in izzivov, ki izhajajo iz tega procesa, ter za oblikovanje priporočil in operativnih sklepov. 4. Sekretariatu Pridružitvenega odbora se v vednost pošljejo vsa ustrezna korespondenca, dokumentacija in sporočila, ki se nanašajo na pododbor, posebni odbor ali organ iz odstavka 1. 5. Če v Sporazumu ni določeno drugače ali če se pogodbenici v okviru Pridružitvenega sveta nista dogovorili drugače, so pododbori, drugi posebni odbori ali organi pooblaščeni samo za dajanje priporočil Pridružitvenemu odboru. Člen 17 Če ni določeno drugače, se ta poslovnik smiselno uporablja za Pridružitveni odbor v njegovi trgovinski sestavi. PRILOGA II SKLEP št. 2/2014 PRIDRUŽITVENEGA SVETA EU-GRUZIJA z dne 2014 o ustanovitvi dveh pododborov PRIDRUŽITVENI SVET EU-GRUZIJA JE – ob upoštevanju Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (v nadaljnjem besedilu: Sporazum), zlasti člena 409 Sporazuma, ob upoštevanju naslednjega: (1) V skladu s členom 431 Sporazuma se deli Sporazuma uporabljajo začasno od 1. septembra 2014. (2) Člen 409(2) Sporazuma določa, da se Pridružitveni svet za potrebe izvajanja Sporazuma lahko odloči za ustanovitev morebitnega drugega pododbora ali organa na posebnih področjih, ki mu lahko pomaga pri opravljanju njegovih nalog. (3) Da se omogočijo razprave na strokovni ravni o ključnih področjih, za katera se Sporazum začasno uporablja, bi bilo treba ustanoviti dva pododbora. S soglasjem pogodbenic je mogoče spremeniti tako seznam pododborov kot tudi področje delovanja vsakega od njih – SPREJEL NASLEDNJI SKLEP: Edini člen Ustanovita se pododbora iz Dodatka A. Poslovnika pododborov ureja člen 16 poslovnika Pridružitvenega odbora in pododborov Pridružitvenega sporazuma EU-Gruzija, kot je bil sprejet s Sklepom št. 1/2014 Pridružitvenega sveta EU-Gruzija. V …, Za Pridružitveni svet Predsednik Dodatek A k PRILOGI II Pridružitveni svet EU-Gruzija Ustanovljena pododbora: (1) Pododbor za pravico, svobodo in varnost; (2) Pododbor za gospodarsko in sektorsko sodelovanje. PRILOGA III SKLEP št. 3/2014 PRIDRUŽITVENEGA SVETA EU-GRUZIJA z dne 2014 o prenosu nekaterih pooblastil Pridružitvenega sveta na Pridružitveni odbor v njegovi trgovinski sestavi PRIDRUŽITVENI SVET EU-GRUZIJA JE – ob upoštevanju Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (v nadaljnjem besedilu: Sporazum), zlasti člena 406(3) in člena 408(2) Sporazuma, ob upoštevanju naslednjega: (1) Nekateri deli Sporazuma se v skladu s členom 431 Sporazuma uporabljajo začasno od 1. septembra 2014. (2) Pridružitveni svet je odgovoren za nadzor in spremljanje uporabe in izvajanja Sporazuma. (3) Pridružitveni svet lahko v skladu s členom 408(2) Sporazuma na Pridružitveni odbor prenese katero koli pooblastilo, tudi pooblastilo za sprejemanje zavezujočih odločitev. (4) Pridružitveni odbor v svoji trgovinski sestavi obravnava vsa vprašanja, povezana z naslovom IV (Trgovina in z njo povezane zadeve), kakor določa člen 408(4) Sporazuma. (5) Da se zagotovi nemoteno in pravočasno izvajanje dela Sporazuma, ki se nanaša na poglobljeno in celovito območje proste trgovine, je primerno, da Pridružitveni svet na Pridružitveni odbor v trgovinski sestavi prenese pooblastilo za posodobitev ali spremembo prilog k Sporazumu, ki se nanašajo na poglavja 1, 3, 5, 6 in 8 naslova IV (Trgovina in z njo povezane zadeve) Sporazuma, če v teh poglavjih ni posebnih določb o posodobitvi ali spremembi navedenih prilog k Sporazumu – SPREJEL NASLEDNJI SKLEP: Edini člen V skladu s členom 408(4) Sporazuma Pridružitveni svet na Pridružitveni odbor v njegovi trgovinski sestavi prenese pooblastilo za posodobitev ali spremembo prilog, ki se nanašajo na poglavja 1, 3, 5, 6 (Priloga XV-C) in 8 naslova IV (Trgovina in z njo povezane zadeve) Sporazuma, če v teh poglavjih ni posebnih določb o posodobitvi ali spremembi navedenih prilog k Sporazumu. Evropska unija, Gruzija